Heger, Eduard, poslanec NR SR (2018-05-24):
Ďakujem veľmi pekne, pani predsedajúca. Vážená pani ministerka, kolegyne, kolegovia, je to taký celkom zaujímavý pohľad, tu mať tak na úrovni očí klub SNS, ktorý to tu háji, ktorý to tu bojuje, vysiela tu tie svoje rakety na obhajobu, a ja teda som, idem ako posledný v písomnej a tak to nejak uzavrem. Veľa toho bolo povedaného a ja v prvom rade sa chcem poďakovať všetkým predrečníkom z radov opozície, pretože veľmi podrobne to rozobrali a bolo povedané veľmi veľa, veľmi konkrétne príklady, ako teraz komunikoval aj kolega Farkašovský, je to o počúvaní, a teda neviem, do akej miery sa vám, kolegovia, podarilo počúvať a zamyslieť sa nad tým, čo tu kolegovia rozprávali. Tie príbehy konkrétnych ľudí atď., pretože presne o tom tá komunikácia je. A takže tá debata bola veľmi hutná. Ja by som chcel zareagovať možno na jeden krátky bod, ktorý som nepostrehol, alebo teda že bol až tak nejako rozobratý, ale určite bol spomenutý v reči pani ministerky, a to bol bod 5, kde ste hovorili, pani ministerka, že vlastne nemáte tam čo k tomu povedať nejakým spôsobom, lebo že nič konkrétne nezaznelo, tak ja by som len kratučko k tomu chcel vystúpiť. Ten bod 5, ja si ho teda, kolegovia, dovolím prečítať, lebo neviem, koľkí z vás ste si čítali celý návrh na odvolanie, ale bod 5 hovorí, že „ministerka Matečná svojím konaní ohrozuje budúce zdroje pre Slovensko na regionálny rozvoj. Eurofondy môžu byť a veríme, že budú a majú veľký potenciál byť obrovským impulzom na rozvoj našej krajiny, ak sa využívajú dobre a transparentne. Väčšina verejných investícií v našej krajine za posledné roky bola financovaná práve z eurofondov. Bude obrovskou škodou, keď kvôli zopár gaunerom ťažko pracujúci roľníci nedostanú dotácie. Pani ministerka Matečná by za spôsobené problémy a kvôli kšeftom s pôdou počas jej pôsobenia na čele pozemkového fondu mala odstúpiť. Rovnako za škandál pri priamych platbách už vo vedení Pôdohospodárskej platobnej agentúry dávno nemal byť jej generálny riaditeľ pán Kožuch. Robia nám hanbu v zahraničí. Teraz sa rokuje o rozdelení peňazí, a ak dostaneme menej na rozvoj regiónov, bude to chyba tejto koalície, korupcie a škandálov, ktoré ju sprevádzajú.“ Krátky, myslím, že veľmi výstižný bod, a ja by som teraz chcel povedať pár čísel, ktoré dopĺňajú vlastne toto tvrdenie, a keď si pozrieme stránku, keďže nemôžme používať, tak ja vám to budem tak trošku opisovať, európskych štrukturálnych a investičných fondov a pozrieme si teda ten nosný, napríklad Európsky poľnohospodársky fond pre rozvoj vidieka, tak práve z tohto fondu na toto tretie programové obdobie máme vyčlenených 2,1 mld. eur, keď si to prepočítame na osobu, tak je to 386 eur. Keď si to porovnáme napríklad s Čechmi alebo s Poliakmi, tak Češi majú z tohto istého fondu 3,7 mld. eur, čo na osobu je 352 eur, menej ako Slovensko, Poliaci majú 13,6 mld. eur, čo je 367 približne na osobu. Mohol by som spomenúť aj Európsky námorný a rybársky fond, ale tie čiastky, ktoré z neho vyplývajú, sú, sú v porovnaní s týmito sumami zanedbateľné. A celkovo v rámci európskych fondov, pretože treba si naozaj uvedomiť to, čo sa aj v tomto piatom bode robí, že všetky tie veci, ktoré tu dnes odzneli, všetky tie kauzy, všetky tie krivdy, ktoré sa tu dejú, nám v skutočnosti robia hanbu v zahraničí, a ľudia, ktorí o nich rozhodujú, ktorí rozhodujú o európskych fondoch, sú poznačení aj týmito informáciami a budú zvažovať. Pretože nebuďme naivní, kredit človeka je dôležitý pri všetkom. Keď si beriete hypotéku, tak ináč sa na vás pozerajú, keď máte výborný kredit, a ináč sa na vás pozerajú, keď neviete splácať svoje splátky a ste zadlžení po uši. A toto je len také, také malé prirovnanie toho, čo tu dnes počúvame, a toho, ako sa, to môže mať vplyv a bude mať vplyv na rozhodovanie o, európskych peňazí práve na to ďalšie programové obdobie. A celkovo Slovenská republika dostala 15 mld., česká 24, keď to porovnávam, poľská 86. Aj na osobu Slovenská republika práve z tých celkových súm dostala najviac, 2 823 eur má Slovensko. Česko, teda z týchto krajín, ktoré som vymenoval, Česko má 2 270 a Poľsko 2 265. Toto, o čom sa tu dnes bavíme, môže natoľko poškodiť kredit Slovenska, že sumy, ktoré dostaneme, už nemusia odrážať práve tento pomer, že Slovensko z týchto napríklad len troch krajín, tuto našich okolitých susedov, malo najlepšie a najvyššie čísla. Pretože jasne sa ukazuje, že s týmito fondami, s týmito peniazmi nevieme zaobchádzať zodpovedne. O tom bol dnešný celý deň, ktorý hovoril veľmi jednoznačne, že s týmito peniazmi nevieme zaobchádzať. Vy naozaj, a teraz ešte kratučko, ak môžem povedať, tak, viete, toto sú, niekedy to tak možno aj vy, páni a dámy z koalície, tak potierate alebo hovoríte, že to sú nejaké kauzy a len tu kritizujeme a podobne. Ale ja keď som dnes počúval aj vystúpenie opozičných poslancov a poslankýň aj pani podpredsedníčky a našej predsedníčky klubu a podobne, tak hovorila konkrétne príbehy ľudí. Toto sú konkrétne krivdy, ktoré sa dotýkajú ľudí. A myslím si, považujem to naozaj za vrchol cynizmu, ak sa teraz ideme tváriť, že to je niečo vykonštruované alebo podobne, lebo to je pohŕdanie politika proste tým, čo človek prežíva. A, a čo si treba uvedomiť, ja neviem, kde sa vy pohybujete, ale keď chodíme medzi ľudí a chodíte určite aj vy, áno, možno stretávate viacej fanúšikov a voličov vašej strany, ale ja teda nestretávam len voličov nášho hnutia, ale tí ľudia sú týmto veľmi znechutení, a keďže sa to týka konkrétnych príbehov ľudí, tak ich známi a podobne tomu nemôžu neveriť. Toto nie sú vykonštruované informácie, toto nie sú nejaké výmysly, o ktorých sa tu bavíme. To sú konkrétne príbehy ľudí a toto proste nahlodáva ľudí. A môžme si tu hovoriť odborne, ako chceme, ale ten problém tu bol dnes niekoľkokrát veľmi konkrétne pomenovaný, na čo trpí náš štát. Známostná ekonomika je problém našej krajiny. Je to o tom, kto koho pozná, a dneska ste tu počuli jeden za druhým príbehov. A ja neviem, s čím sa vy stretávate, kolegovia, ale reálne ja to počujem od kohokoľvek, od ľudí, ktorí naozaj nie sú naši voliči a príde a pochváli sa tým, jak vyhral nejaký starosta v nejakej obci, a to je môj známy a ten mi vybavil to alebo ten mi vybavil to. Ľudia rozmýšľajú v optike, kto mi čo vybaví a koho ako poznám a kto má na koho telefonát a podobne. Toto je choroba nášho národa, ktorú musíme zmeniť, ale to, o čom sme dnes hovorili, to práve, naopak, ešte betónuje a nie, nielen nijako nemení. Takže preto a je to tu to znechutenie. A to politické gesto, ktoré tu aj kolegyňa Milanová v závere svojho príhovoru hovorila, o tom, aké politické gestá urobili politici, je úplne kľúčové. Je úplne kľúčové na to, aby sme nehazardovali s trpezlivosťou ľudí. Pretože to je to, čo oni od politikov čakajú. Čakajú zodpovednosť k tomu, k tomu pristúpiť. A keď aj kolega Rajtár hovoril o NKÚ, o tých nedostatkoch, veď to sú tiež, to je, to sú uzávery Najvyššieho kontrolného úradu, ktorého správu sme tu prebrali v utorok. To sú konkrétne zistenia, ktoré tiež poukazujú na problémy v PPA. Toto sú fakty, ktoré, o ktorých sme sa tu dnes celý deň bavili, a preto si myslím, pani ministerka, že toto sú jasné dôvody na to, aby ste vyslali signál ľuďom, že to myslíte vážne s nimi. Preto je to odvolávanie, aby ste mohli, aby ľudia pochopili, aby ľudia zistili, že, áno, niečo sa tu ide meniť v krajine, pretože to, čo sa nakopilo vo vašom rezorte a pod vami, je už, je už enormne veľa – a nemusím to opakovať. Takže ja na záver len som chcel poukázať na to, že hazardujeme naozaj veľa, 15 mld. eur v eurofondoch je veľmi veľká suma. Myslím si, že tie percentá provízií, o ktorých tu môžme hovoriť a môžme polemizovať, ak by to boli len 10 %, tak je to 1,5 mld., ktoré idú inam, ako by mali. A toto sú informácie, ktorými disponujú aj ľudia, ktorí rozhodujú a budú rozhodovať o ďalšiom programovom období a toto je práve tá hanba, toto práve ten zničený kredit našej krajiny, ktorý európski politici veľmi pozorne sledujú a ktorý môže naozaj veľmi výrazne ovplyvniť to, koľko peňazí v ďalšiom období dostaneme. A preto aj ten politický signál jednak voči vlastným ľudom na Slovensku, voči vlastným občanom a voči európskym politikom, ktorí o tom rozhodujú, ktorí sú na takéto signály veľmi citliví a ktorí pozorujú takéto gestá a ktorí ich dlhodobo na Slovensku nevidia. Ďakujem za pozornosť. (Potlesk.)